Papersnake/gushiwen huggingface dataset:
晋书·王羲之传(节选)
房玄龄等（唐代）

王羲之字逸少，司徒导之从子也。羲之幼讷于言，人未之奇。及长，辩赡，以骨鲠称。尤善隶书，为古今之冠，论者称其笔势，以为飘若浮云，矫若惊龙，深为从伯敦、导所器重。时陈留阮裕有重名，裕亦目羲之与王承、王悦为王氏三少。时太尉郗鉴使门生求女婿于导，导令就东厢遍观子弟。门生归，谓鉴曰：“王氏诸少并佳，然闻信至，咸自矜持。唯一人在东床坦腹食，独若不闻。”鉴曰：“正此佳婿邪！”记之，乃羲之也，遂以女妻之。

羲之雅好服食养性，不乐在京师，初渡浙江，便有终焉之志。会稽有佳山水，名士多居之，谢安未仕时亦居焉。孙绰、李充等皆以文义冠世，并筑室东土与羲之同好。尝与同志宴集于会稽山阴之兰亭，羲之自为序以申其志。

性好鹅，会稽有孤居姥养一鹅，善鸣，求市未能得，遂携新友命驾就观。姥闻羲之将至，烹以待之，羲之叹惜弥日。又山阴有一道士，养好鹅，之往观焉，意甚悦，固求市之。道士云：“为写《道德经》，当举群相送耳。” 羲之欣然写毕，笼鹅而归，甚以为乐。尝至门生家，见篚几滑净，因书之，真草相半。后为其父误刮去之，门生惊懊者累日。羲之书为世所重，皆此类也。每自称：“我书比钟繇，当抗行；比张芝草，犹当雁行也。”曾与人书云：“张芝临池学书，池水尽黑，使人耽之若是，未必后之也。”

时骠骑将军王述少有名誉，与羲之齐名，而羲之甚轻之，由是情好不协。述先为会稽，以母丧居郡境，羲之代述，止一吊，遂不重诣。述每闻角声，谓羲之当侯己，辄洒扫而待之。

如此者累年，而羲之竟不顾，述深以为恨。
方稚川恕斋五绝
曾丰（宋代）

安宅旷弗居，浪自分彼己。
傥由恕门归，天下一人耳。
月夜
韦应物（唐代）

皓月流春城，华露积芳草。
坐念绮窗空，翻伤清景好。
清景终若斯，伤多人自老。
枕上
顾逢（宋代）

俗念枕边灰，晨钟又唤回。
若无红日出，方免白头催。
花不多时好，人谁百岁来。
死生弹指顷，有酒且衔杯。
雁字三十首次韵 其十八
韩氏（清代）

结构虚灵宛象爻，低昂欹整翼相交。云书跋尾湖山卷，梵体当头鸑鷟巢。

骨瘦似闻飞燕似，格高不付小胥钞。数声已作秋声赋，更掠纤波轶白茅。
南乡子（同韩子东饮汪德召新楼）
赵彦端（宋代）

风露晚珊珊。洛下湘中接佩环。急把一杯相劳苦，云端。只恐冰急亦自寒。

二客共阑干。潋潋鲸波吸未干。待得月华移十丈，乘欢。更上层楼极处看。
湖中古愁三首
李群玉（唐代）

凉风西海来，直渡洞庭水。翛翛木叶下，白浪连天起。

蘅兰委皓木，百草一时死。摧残负志人，感叹何穷已。

昔我睹云梦，穷秋经汨罗。灵均竟不返，怨气成微波。

奠桂开古祠，朦胧入幽萝。落日潇湘上，凄凉吟九歌。

南云哭重华，水死悲二女。天边九点黛，白骨迷处所。

朦胧波上瑟，清夜降北渚。万古一双魂，飘飘在烟雨。
次韵朱伯收主簿观雪 其一
释道潜（宋代）

朝来密雪蔽天涯，坐目丘园发素华。初著败梧惊拥肿，久沾庭竹见攲斜。

水精不动垂千箸，云母无声落万家。安得曾穹返收拾，莫教狼藉浑泥沙。
哭王仲密四首
强至（宋代）

场屋行迟暮，田庐卧寂寥。
壮图藏翰墨，高行落渔樵。
会哭诸朋盛，衔哀一奠遥。
系舟江岸绝，愁望定山潮。
皇太后阁六首
苏轼（宋代）

瑞日明天仗，仙云拥寿山。
倚栏春昼永，金母在人间。
夏日馆张以正以济餐秀园留题兼呈吴宗甫 其一
佘翔（明代）

冰溪溪上采芙蓉，之子何劳问赤松。客里凄凉无别物，临风一笑解双龙。
六州
佚名（宋代）

中兴运，孝治格升平。回騩驭，弭凤驾，册宝初上鸿名。龙楼问寝凤鸡鸣。更翻莱戏彩衣轻。坤躔夜照老人星。金觞上寿，长愿燕慈宁。乘云何处去，愁断紫箫声。追思金殿，椒壁丹楹。又谁知、勤俭仁明。风行化被宫庭。佑圣主，底明时。阴功暗及生灵。离宫晚、花卉娉婷。甲观高、潮海峥嵘。往事回头忽飘零。空留嫔御，掩泣望霓旌。会稽山翠，永祐陵高，而今便是蓬瀛。
戊早年七夕五绝
张秉（宋代）

红渠烂熳碧池香，罗绮三千侍汉皇。
阿母暂来成底事，茂陵宫桂已苍苍。
高宗郊祀前庙朝享太庙三十首
真宗（宋代）

帝既临享，步武鸣莺。
陟降规矩，颙昂周旋。
登歌一再，典礼莫愆。
神之听之，祉福绵绵。
三月晦日晚闻鸟声
白居易（唐代）

晚来林鸟语殷勤，似惜风光说向人。遣脱破袍劳报暖，

催沽美酒敢辞贫。声声劝醉应须醉，一岁唯残半日春。
为友于题水禽
释绍昙（宋代）

衰草汀烟寂寞秋，忍寒孤立懒盟鸥。
江湖风味骎骎恶，得缩头时且缩头。
乐山堂
尤袤（宋代）

草堂有遗基，榛莽岁月久。
我来始经葺，挹翠开户牖。
群山供啸傲，万象皆奔走。
所以名乐山，欲企仁者寿。
晚饮列岫
朱熹（宋代）

危亭披豁对苍霞，策杖重来日未斜。满目江山一尊酒，哦诗莫遣太雄誇。
独眠吟二首 其二
白居易（唐代）

独眠客，夜夜可怜长寂寂。就中今夜最愁人，凉月清风满床席。
采桑子·金风玉露初凉夜
晏几道（宋代）

金风玉露初凉夜，秋草窗前。浅醉闲眠。一枕江风梦不圆。
长情短恨难凭寄，枉费红笺。试拂么弦。却恐琴心可暗传。
赴义词三章 其二 念母
张国维（明代）

一瞑纤尘不挂胸，惟哀耋母暮途穷。仁人锡类能无意，今古由来孝治同。
元符祭神州地祗二首
佚名（隋代）

都邑浩穰，民物富盛。
主以灵祗，昭乃丕应。
玉帛牲牲，鼓钟筦声。
祗直攸歆，归于至静。
八月八日发潭州后得绝句四十首
赵蕃（宋代）

日之夕矣下羊牛，想见吾庐树掩幽。
儿自閒行牛自去，溪头熟路不须求。
九月八日泊池口
范成大（宋代）

斜景下天末，烟霏酣夕红。
余晖染江色，潋灩琥珀浓。
我从落日西，忽到大江东。
回首旧游处，曛黄锦城中。
药市并乐事，歌楼沸晴空。
故人十二阑，岂复念此翁
和蒋运使三颂 其一
释慧方（宋代）

未下山来已见，个中法法全真。大地都是自己，觌面更无别人。
非士非农
赵汸（元代）

岩石萧条井邑墟，名山何处可藏书。神伤乔木高风里，日乱荒榛细雨馀。

卖药有人知姓字，灌园无力任耕锄。敢逃非士非农诮，会跨琴高赤鲤鱼。
情久长
吕渭老（宋代）

冰梁跨水，沈沈霁色遮千里。怎向我、小舟孤楫，天外飘逐夜寒侵短发，睡不稳、窗外寒风渐起。岁华暮、蟾光射雪，碧瓦飘霜，尘不动、寒无际。

鸡咽荒郊，梦也无归计。拥绣枕、断魂残魄，清吟无味。想伊睡起，又念远、楼阁横枝对倚。待归去、西窗剪烛，小合凝香，深翠幕、饶春睡。
喜迁莺·游丝纤弱
蒋捷（宋代）

游丝纤弱。谩著意绊春，春难凭托。水暖成纹，云晴生影，双燕又窥帘幕。露添牡丹新艳，风摆秋千闲索。对此景，动高歌一曲，何妨行乐。行乐。春正好，无奈绿窗，孤负敲棋约。锦屋调笙，银瓶索酒，争奈也曾迷著。自从发凋心倦，常倚钩阑斜角。翠深处，看悠悠几点，杨花飞落。
次韵蒲大受书怀十首 其六
郭印（宋代）

事业乖初愿，聪明异昔时。病多难止酒，愁极漫哦诗。

适俗非予好，从人莫己知。经营三径就，安用印累累。
寄子蒙授常宁令
黄庶（宋代）

疏率君堪爱，无心宦又高。
身思眠白屋，人勉着青袍。
盘古庙
何在田（清代）

冥濛初辟无人伦，闻有盘古明君臣。又云人生必有祖，约略尊君号盘古。

年荒事渺资游谈，盘古有墓青城南。吾闻古无封树制，此地高坟蹲赑屃。

况当文字未生时，谁图形貌留荒祠。遗俗常拜墓常扫，岁荐肴烝杂香芼。

先民亦复能火食，里巫独识神嗜好。君不见儒生读书颂陶唐，读史称三皇。

岂如里巫学更博，能为盘古创祠乐。
句
朱皆（宋代）

千金常恨邻难买，一笑那知盖已倾。
破虏凯歌二十四首
周麟之（宋代）

何事图形到九墀，岂容鬼质近神奎。
君王欲作诸戎戒，不惜云章手自题。
玉楼春
郭仲循（宋代）

靓妆才学春无价。腮粉额黄宫样画。妖娆闲倚曲阑边，孤净不胜微月下。牵情群蕊临风亚。惜恐苍苔和雨借。何如相傍玉楼人，芳酒绣筵红烛夜。
和原甫立春日拜赐归不赴邻几会
韩维（宋代）

上阁群公拜赐归，九衢春色遍熙熙。
后房丝竹争相命，穷巷箪瓢亦我期。
浊酒满樽聊混俗，嘉蔬登俎在随时。
刘郎固自多幽思，门掩东风独赋诗。
解组书怀
程尹起（清代）

自笑操刀拙，经年客梦长。乡心传雁字，宦辙险羊肠。

老去花朝露，归来菊晚霜。莫荒畦畔秫，寄语旧高阳。
醉春风 醉后放歌
曹亮武（清代）

江楚奔涛恶，燕赵悲歌作。男儿何必以家为？错、错、错。

南北东西，染成霜鬓，半生飘泊。渐觉乡园乐，况是妻孥弱。

壮心伏枥未全销，莫、莫、莫。且共梅花，更邀明月，满斟深酌。
和邵同年戏赠贾收秀才三首
苏轼（宋代）

倾盖相欢一笑中，従来未省马牛风。
卜邻尚可容三径，投社终当作两翁。
古意已将兰缉佩，招词闲咏桂生丛。
此身自断天休问，白发年来渐不公。
朝见新荑出旧槎，骚人孤愤苦思家。
五噫处士太穷约，三赋先生多诞夸。
帐外鹤鸣奁有镜，筒中钱尽案无鲑。
玉川何日朝金阙，白昼关门守夜叉。
（时贾欲再娶。
）生涯到处似樯乌，科第无心摘颔须。
黄帽刺船忘岁月，白衣担酒慰鳏孤。
狙公欺病来分栗，水伯知馋为出鲈。
莫向洞庭歌楚曲，烟波渺渺正愁予。
句
刘镗（宋代）

孔曾有道官天下，韩柳无文世子孙。
宋宗鲁七咏 其三 柳岸晴烟
张宁（明代）

杨柳绿成蹊，笼烟水面齐。啼莺深不见，骢马只闻嘶。

初日光犹暝，回风影渐低。吟行易成趣，归路未应迷。
玉楼春
范成大（宋代）

佳人无对甘幽独。竹雨松风相澡浴。山深翠袖自生寒，夜久玉肌元不粟。

却寻千树烟江曲。道骨仙风终绝俗。绛裙缟袂各朝元，只有散仙名萼绿。
摸鱼儿·倚危梯
陈策（宋代）

倚危梯、酹春怀古，轻寒才转花信。江城望极多愁思，前事恼人方寸。湖海兴。算合付元龙，举白浇谈吻。凭高试问。问旧日王郎，依刘有地，何事赋幽愤。沙头路，休记家山远近。宾鸿一去无信。沧波渺渺空归梦，门外北风凄紧。乌帽整。便做得功名，难绿星星鬓。敲吟为稳。又白鹭飞来，垂杨自舞，谁与寄离恨。
登钟山燕集望西静坛诗
吴均（南北朝）

客思何以缓，春郊满初律。高车陆离至，骏骑差池出。

宝椀汎莲花，珍杯食竹实。才胜商山四，文高竹林七。

复望子乔坛，金绳蕴绿帙。风云生屋宇，芝映被仙室。

方随凤凰去，悠然驾白日。
寄钱节
秦观（宋代）

论月柴门不浪开，命车良为故人来。
茫然极目春千里，尚想愁肠日九回。
绿水池边聊复尔，黄梁枕上信悠哉。
何时共约参寥子，自撷青菁作饭材。
句
吴子良（宋代）

问花何事人偏爱，会遇渊明把玩来。
张宛丘寄衣曲
艾性夫（元代）

要识关雎乐不淫，勿疑汉上有题衿。
思无邪是观诗法，一笑先生欠古心。
偈颂一百四十一首
释师范（宋代）

声前一句，不封不树。
坐断舌头，如何通吐。
昨日有人从天台来，却往径山去。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其六
刘一止（宋代）

猛将心期箭有神，争前知贼不知身。圣恩令贷签军死，汝是中朝个里人。
子期台
张至龙（宋代）

拾叶题诗愧不才，袖遮微日上层台。
山僧分我松阴坐，隔岸花香渡水来。
过宋呈曾公冕
吴则礼（宋代）

团栾枣熟官焙奇，浇我清秋雁鹜池。
绝闻人说宋城令，真是南丰仆射儿。
妙湛大师求颂
释正觉（宋代）

妙则不粗，湛则不浑。
妙湛而照，莹然亡痕。
云山是主，水月无根。
莹坐一默，虚融六门。
窍作风籁，华含春恩。
相承个事，子子孙孙。
初春书怀
陆游（宋代）

纳禄贫如筮仕初，归来依旧卧蜗庐。
半池墨渖临章草，一碗松蜗读隐书。
长鑱仅供饥子美，清江不疗渴相如。
耄期自许诗情在，雪里犹能跨蹇驴。
文笔峰
尹瑾（明代）

缥缈云中绚綵标，九天晴色散岧峣。高峰两度来春雁，中巘人文翊圣朝。
寄复斋陈寺丞二首 其二
戴复古（宋代）

长忆西湾系小舟，野人曾伴使君游。夜浮星子邀明月，雨对庐君说好秋。

坐拥红妆磨宝砚，醉歌赤壁写银钩。当时一段风流事，翻作相思一段愁。
蛾眉亭
赵孟頫（元代）

天门日涌大江来，牛渚风生万壑哀。青眼故人携酒共，两眉今日为君开。

苍崖直下蛟龙吼，白浪横空鹅鹳回。南眺青山怀李白，沙头官渡苦相催。
偈颂一百四十二首 其九十
释广闻（宋代）

雪峰辊毬，秘魔擎杈。德山行棒，临济下喝，诸大老何用许多气力。

山僧寻常只是因风吹火，今日失利。
乌栖曲 一
徐陵（南北朝）

卓女红妆期此夜。
胡姬沽酒谁论价。
风流荀令好儿郎。
偏能傅粉复熏香。
次韵彭作少逸道中小诗
赵鼎臣（宋代）

南北东西鬓欲斑，临流太息未知还。身居渔父篷笼底，心在秋山爽气间。
减兰 春分夜偶成
赵我佩（清代）

更长梦短。春色平分刚一半。水样轻寒。翠袖宵来怯倚栏。

乱愁如絮。无奈东风吹不去。碎雨零烟。深院梨花瘦可怜。
幽居乐
施肩吾（唐代）

万籁不在耳，寂寥心境清。无妨数茎竹，时有萧萧声。
夜光杯
朱之蕃（明代）

髻螺盘绕隐东洋，吸得瑶空宝月光。孕出圆珠能照乘，剖开素质待飞觞。

晶莹绝胜金樽艳，华彩浑添玉液芳。浮白江天遥骋望，酒星垂耀正更长。
杏林丹室为医士吴孟森题
邓林（宋代）

勾漏遗踪不可求，一庵筑傍杏林幽。花残红雨帘前落，药熟彤霞鼎面浮。

富贵谁能饶白发，市城今喜有丹丘。光阴自箭催人老，借问长生可学不。
清荫堂观奕作
朱景英（清代）

绿泻当庭一榻清，东风无力动帘旌。竹炉初煖茶烟细，静听楸枰落子声。
独坐偶书
邹浩（宋代）

梧桐沐雨响玲珑，帘幕阴阴飏晚风。讲诵乍闻人语息，满床书史兴何穷。
赠友
杨训文（明代）

与子分携后，星霜二十年。
重逢惊老大，惜别更留连。
花落春江雨，鹃啼绿树烟。
幽怀浩难写，愁堕酒尊前。
题琢如中表同年遗照四首 其一
缪焕章（清代）

曾记丁年共缔交，我沉沧海尔云霄。低徊五十年前事，陵谷沧桑阅四朝。
诗偈 其三十五
庞蕴（唐代）

楞伽宝山高，四面无行路。惟有达道人，乘空到彼处。

罗汉若悟空，掷锡腾空去。缘觉若悟空，醒见三生事。

菩萨若悟空，十方同一处。诸佛若悟空，妙理空中住。

空理真法身，法身即常住。佛身祇这是，迷人自不悟。

一切若不空，苦厄从何度。
偈倾一百六十九首
释智朋（宋代）

全身坐在正觉山中，要行便行要用便用。
明星现处路头通，十倍慈悲成脱空。
句 其七
汪藻（宋代）

寒无蟹螯持，犹觉非故围。
句 其一
沈清友（宋代）

起家红蓼岸，传世绿蓑衣。
游平山堂
顾晞元（清代）

竹密不知径，塔尖高耸天。入门踞危石，倚树听流泉。

坏壁凝苔绣，晚风飞柳绵。一钩新月影，容我载归船。
奉和公相池河驿中留示之韵
唐之淳（明代）

君亲俱在念，风雨肯迟留。不作随阳雁，真如泛水鸥。

寸心驰万里，一日似三秋。料得承恩处，南薰五凤楼。
琵琶曲
周巽（元代）

明妃初出塞，愁恨寄哀弦。千岁琵琶语，六么音调传。

新声乍啭琵啼树，馀响不断龙吟川。拂指四弦如裂帛，银床叶落悲寒蝉。

空林淅淅鸣虚籁，幽涧泠泠流瀑泉。独抱中情向谁诉，曲终马上啼婵娟。

凤鸣朝阳苦难见，雁叫罗浮私自怜。别有离愁弹夜月，浔阳江头停客船。

鸣弦拨尽清商怨，月冷蛾眉秋满天。翠袖拂丝声切切，青衫湿泪思绵绵。

君不见越女吴姬美如玉，十三弹得琵琶曲。一朝远嫁随征夫，望断江南春草绿。
清明雨寒八首
杨万里（宋代）

桃李一空春已归，不须更待絮飞时。
闭门独琢春寒句，只有轻风细雨知。
句
萧敬夫（宋代）

八风卷地翻雷雨，万甲从天骤雪騣。
广陵怀古 其八
史鉴（明代）

春风孤棹远经过，千古繁华逐逝波。楚地江山今尚在，隋堤杨逝已无多。

璚花台古游仙往，芍药厅荒牧竖歌。二十四桥明月夜，吹箫人去奈愁何。
送赵安卿召除考功
曹彦约（宋代）

秉节归来乍赐环，握兰高处自催班。
身趋地禁严凝上，名在湘催欸乃间。
万灶艰难宽国步，一是咫尺近天颜。
席前若问长沙事，只有空仁渗百蛮。
颂古二十五首
释崇岳（宋代）

京师出大黄，见贼便见贓。
竹杖化龙去，痴人戽夜塘。
句
郑樵（宋代）

官似冯唐能老去，节如苏武不生还。
宿八尺月色陡明
张镃（宋代）

将谓无佳月，贪程过上湖。
才来八尺住，却见一轮孤。
带露寒於水，和烟白似酥。
江天空想望，高下两明珠。
长林山中闻贼退寄孟明府
杜荀鹤（唐代）

一县今如此，残民数不多。也知贤宰切，争奈乱兵何。

皆自干戈达，咸思雨露和。应怜住山者，头白未登科。
丛祠梅
夏鍭（明代）

乱石托孤根，群槎避清芬。空山人不到，花照玉晨君。
玉漏迟（和）
吴季子（宋代）

自怜翠袖，向天寒、独倚孤篁吟啸。半世虚名，孤负白云多少。欲问梅翁旧约，怕误我、沙头鸥鸟。时一笑。行行且止，人间蜀道。休怪岁月无情，叹尘世浮生，闲忙闲老。待趁黑头，万里封侯都了。今古勋名一梦，听未彻、钧天还觉。羌管晓。楼角曙星稀小。
二十九日游桃李村分韵得春字
李壁（宋代）

东风吹我出城闉，邂逅相逢得可人。
踏雨先从沙路稳，怯寒更觉酒壶亲。
江山有意如违俗，桃李无心亦处春。
便可名为锦绣谷，匡庐东望隔烟尘。
芦花
汪俊（清代）

尔本无情者，缘何亦白头。丹枫同瑟瑟，野水并悠悠。

霜冷下宵雁，月明来钓舟。相逢秋雪里，老我不胜愁。
句
李材（元代）

刘郎再来岁云暮，王母一笑天回春。
周礼赞
宋度宗（宋代）

肇建六典，条章焕明。
万世之则，太平之基。
力田
方朝（清代）

躬耕习农时，岂敢称高蹈。侯门不可干，聊以从吾好。

方春理耒耜，随时调水潦。布衣足掩形，茅檐频洒扫。

日暮耕者还，斗酒相欢劳。四云有常功，吾生复何校。

仓庚鸣桑林，唤我荷锄子。雨泽一以降，耕作从兹始。

黄犊分我劳，葛条系我履。行行石梁畔，涧道多新水。

草花纷芳菲，山光无表里。乘闲偶汉眄，木末春云起。
送春
王十朋（宋代）

杨花榆荚满天飞，九十风光别我时。凫鹜成行报公事，簿书中作送春诗。
夕雨
宋庠（宋代）

春溜簷声细，层波幕影斜。
雷车陈后馆，云枕楚王家。
桂凝霞杯蚁，莲空蜜炬花。
莫漂枝上蝶，幽梦在天涯。
青龙陈君挽词四首
林亦之（宋代）

胡为春渚梦初回，却是行舟恰到来。
数尽长亭过闽岭，夕阳愁杀落花台。
洞石岩
张登（唐代）

山断开元蝎，龛留大业僧。
七年驰便路，三蹑石梯层。
诉衷情·一声画角日四曛
柳永（宋代）

一声画角日四曛。催促掩朱门。不堪更倚危阑，肠断已消
魂。
年不晚，雁空频。问无因。思心欲碎，愁泪难收，又是黄
昏。
题碧山寺塔
章孝标（唐代）

六时佛火明珠缀，午后茶烟出翠微。萦砌乳泉梳石发，滴松银露洗墙衣。
齐。王亮
孙元晏（唐代）

后见梁王未免哀，奈何无计拯倾颓。

若教彼相颠扶得，争遣明公到此来。
宿西林寺
白居易（唐代）

木落天晴山翠开，爱山骑马入山来。

心知不及柴桑令，一宿西林便却回。
拟西北有高楼
朱鼎鋐（清代）

高楼矗层云，清夜焚兰熏。素帏先受月，悄然照罗裙。

借问月中人，顾我何殷勤。相怜必同病，各自爱清芬。

月即不自语，我意转自殷。中心如皎月，清光常为君。

天边见月光，千里忆离群。
宁少耘
释元肇（宋代）

逢师竹涧旁，岁惨下归航。我独疑深隐，僧来说坐亡。

草墟曾住寺，尘锁别营房。渺渺吴中道，无因过上塘。
早春以橘子寄鲁望
皮日休（唐代）

个个和枝叶捧鲜，彩凝犹带洞庭烟。
不为韩嫣金丸重，直是周王玉果圆。
剖似日魂初破后，弄如星髓未销前。
知君多病仍中圣，尽送寒苞向枕边。
续评史二首 其二 严颜
方一夔（宋代）

昔有严将军，积气壮穷峡。维时汉道季，貙鲸溃河郏。

我公弛长缨，不闭蛇虎柙。尔军从何来，两强力相压。

天未厌乱离，龙去留空匣。区区报主情，盟血不受歃。

笑谈履刀锯，性命轻一掐。吾但戴吾头，卿自用卿法。
白水河观瀑
叶在琦（清代）

截坂卧芳甸，蓄势停奔泉。寻源极窈窕，凿坎客盘旋。

朝阳漱六英，颢气流芳鲜。岩石迸玉色，洗髓无岁年。

冰绡皓以张，缟带扬风前。玉佩长陆离，双垂若斗妍。

深潭染浓碧，嘘沫浮云烟。琴筑厉高响，细涧收么弦。

触耳听已莹，旷想心冷然。风尘有倦思，盘陀净可眠。

濯发散高咏，秀撷天台篇。
题董邦达山水卷二首 其一 浮岚暖翠
弘历（清代）

岚烟浮动翠屏横，山水之间寄逸情。童子抱琴閒觅句，风流活脱谢宣城。
萧照邻参政大资挽诗二首
杨万里（宋代）

东府辞金印，南园伴赤松。
门阑无薏苡，泉石自从容。
忽作丁威鹤，云亡老子龙。
一哀缘殄瘁，不是涕无从。
江城子（登小吴台小饮）
叶梦得（宋代）

生涯何有但青山。小溪湾。转潺湲。投老归来，终寄此山间。茅舍半欹风雨横，荒径晚，乱榛菅。

强扶衰病上巉巅。水云闲。伴跻攀。湖海苍茫，千里在吴关。漫有一杯聊自醉，休更问，鬓毛斑。
和郑相演杨尚书蜀中唱和诗
姚合（唐代）

天福坤维厚，忠贤拥节旄。江同渭滨远，山似傅岩高。

元气符才格，文星照笔毫。五言全丽则，六义出风骚。

圣日麻双下，洪炉柄共操。宠荣连雨露，先后比萧曹。

唱绝时难和，吟多客讵劳。四方虽纸贵，谁怕费钱刀。
次韵子肃秋日感兴兼怀公择二首
赵蕃（宋代）

秋尽谁无狐貉思，一年行矣又垂垂。
顾惭志行如山立，敢为推迁作浪悲。
贫贱已知安少壮，功名何有望衰迟。
长安此际尤萧索，坐念故人应窘炊。
文峰翠合
邓瑗（明代）

嶙峋笔架插天齐，眺望回看列岫低。一带晚烟凝翡翠，半空暝色映玻璃。

云开峭壁寒偏急，雨霁遥空望欲迷。郁结灵钟腾瑞气，馀光夜夜灿文奎。
金陵杂兴二百首
苏泂（宋代）

始见拖金复散丝，风吹雨打一枝枝。
灵和殿前好杨柳，争如张绪少年时。
粘壁告亲友诗二首 其二
朱用纯（清代）

入俗深知与俗违，闲云野水是吾师。亲朋莫漫相惊讶，只是吾人已死时。
湖上二首 其二
宋祁（宋代）

楼迥衔空雾，郊长占暝霏。戏鱼晴自掷，寒鸭夜还飞。
读关尹子
林希逸（宋代）

青牛车后抱关翁，师已西游道却东。著论九篇今独在，命名一字古无同。

不知身老传谁氏，可爱文奇似考工。博大真人庄所敬，寥寥千载想宗风。
涌翠岩观瀑赏白莲
玄烨（清代）

毕竟天然造化功，方能巧设古今同。喷云百尺穿岩石，瀑水千层点药丛。

波涌白莲承晓露，溪浮绿盖动香风。经声似脱红尘外，泡影依稀宇宙中。
和少述春日四首 其二
沈遘（宋代）

风流自古吴王国，一一湖山尽胜游。上巳清明最佳节，万家临禊锦维舟。
句
梅蟠（宋代）

延相堂前偏利市，衮衣相次又来迎。
大言应令诗
王规（南北朝）

俯身望日入。下视见星罗。嘘八风而为气。吹四海而扬波。
御带花
欧阳修（宋代）

青春何处风光好，帝里偏爱元夕。万重缯彩，构一屏峰岭，半空金碧。

宝檠银釭，耀绛幕、龙虎腾掷。沙堤远，雕轮绣毂，争走五王宅。

雍容熙熙昼，会乐府神姬，海洞仙客。拽香摇翠，称执手行歌，锦街天陌。

月淡寒轻，渐向晓、漏声寂寂。当年少，狂心未已，不醉怎归得。
又赋二首 其一
吕陶（宋代）

千里征蛮向不毛，坐筹先胜自三刀。井中蛙力狂虽跃，弓下猿声怯便号。

草白见城羌蝶浅，月明闻角汉天高。将军几日当雄捷，速把功书上赭袍。
幽栖
陆游（宋代）

谁谓幽栖陋，茅茨足庇床。
雨便梧叶大，风度练花香。
浴佛儿童喜，缫丝妇女忙。
朅来三十载，吾鬓固宜霜。
句
高似孙（宋代）

风稳琛舟引，春归卉服衙。
游盘溪园亭二首
白麟（宋代）

割忙载酒把寒来，指点盘溪花未开。
撼动东风须好句，扫除积雪放春回。
观阳山大石
方凤（宋代）

殷勤挟小艇，迤逦登大石。
怪险若神造，幽阗真鬼宅。
凌汉龙头若，负重龟背磔。
倒拽万牛喘，列坐千人窄。
眇视笑一拳，端拜俯半额。
凭肩护胫酸，呼酒镇心忒。
古壁剥旧题，灰窦碍颓屐。
甫快雨忽晴，刚醉日欲夕。
老禅嗜文词，短卷盈咫尺，
挥毫神欲飞，云开万峰碧。
李方叔挽词二首 其一
苏过（宋代）

广文流落坐才名，世为长沙惜贾生。明主爱才非忍弃，大钧播贾岂能争。

空嗟抱艺频三黜，不待惊人试一鸣。赖有遗编照千古，贤于万户写铭旌。
会宿赵紫芝宅
徐照（宋代）

残烛照屏风，高堂暑气空。
初旬长少月，半夜忽来鸿。
旧集三年久，清吟四坐同。
城楼杀更点，声在雨声中。
信字卷子
王珪（宋代）

春闱只恐有遗材，据案重将信字开。
白石谩应歌甯角，黄金枉是起燕台。
侵更竞看仓惶笑，薄晚谁衔毷氉杯。
文字须勤苦得，莫沾双泪向尘埃。
芗岩山居孟夏二十绝
舒岳祥（宋代）

凯风引柔蔓，时雨滋绿苔。
寂寞无一事，空壑生悲哀。
感事
晁说之（宋代）

青春住莫过，伴我恨无穷。
家在胡尘里，客来兵刃中。
小人真乐祸，大吏竞兴戎。
暂适叉鱼市，长惭斩将功。
金缕曲 题碧城仙梦图
李佩金（清代）

飘渺琼楼迥。正清宵、迷离好梦，游仙一枕。十二阑干波曲曲，红杏枝头香眠。

却仿佛、旧曾游境。只恐吟魂飞不起，仗天风。吹上三山岭。

明月坠、万松顶。

玉池莲叶田田浸。怕回头、茫茫尘海，几层云影。小倚碧桃花下立，又拍洪崖笑问。

说此去、蓬莱远近。同上瑶台深处望，看五铢、衣薄星华冷。

骑鹤背、碧天永。
挽吕东莱二首
陈良佑（宋代）

讲道东阳郡，门生数百人。
从游倾里社，忻慕满朝绅。
仁宦淹难进，声名炯不泯。
伯牛有斯疾，夫子亦悲辛。
满庭芳·花外风传漏永
佚名（宋代）

花外风传漏永，鸯鸳暖、金鸭香浓。
看李成画
史弥宁（宋代）

岩壑蟠胸秦太虚，辋川一见病全甦。
可愁地僻无医药，绕屋营丘山水图。
访隐者不遇
高骈（唐代）

落花流水认天台，半醉闲吟独自来。
惆怅仙翁何处去，满庭红杏碧桃开。
相思儿令
陆求可（清代）

莫道秋风无力，吹起满天云。帘外垂杨芳草，绿减两三分。

燕子不恋斜曛。寒蝉鸣向何人。无边落木萧萧，月中乱打柴门。
次韵和崔国博西亭喜雨
韩琦（宋代）

暑雨滂然仅作霖，连宵殊未扩阴森。全祛下土将焚患，尽识高穹不忍心。

斗厌埃氛开众目，了无烦热自吾襟。当轩倍胜松风过，何必清音一弄琴。
我爱淳安好 其十
陈晔（宋代）

我爱淳安好，百方民力宽。役胥遵大义，讼牒上狂澜。

公赋争先入，穷阎可奠安。从今滋向化，为政不因难。
游淡山岩
王资仁（宋代）

淡山之景真寻幽，我来为款穷冥搜。
嵌岩呀豁自呈露，天匠巧斲非人谋。
撑空突兀几仞，奇伟万状不可侔。
群仙秘护人迹绝，元柳不到谁雕锼。
惜无好语写形似，叹息欲去仍迟留。
惟予六客信心赏，一洗万古尘中游。
和元革叔无闷斋
周麟之（宋代）

家在涛江欲尽头，结茅宁为乐休休。
达人自得一经趣，游子空怀千岁忧。
坐对圣贤唯酒适，身凭形影以诗酬。
公今非遁元无闷，要把韦编续圣丘。
蔡山渡
高似孙（宋代）

江上人家破竹门，潮来长浸篱根。
鮆鱼一尺楷杷小，放溜船来酒满尊。
送分司少卿归洪井 其一
文彦博（宋代）

囊奏祈分务，纶恩宠亚卿。挥金还故里，脱屣谢浮荣。

綵服趋庭学，彤襜解榻迎。送言惭有味，何有答希声。
潇湘神
黄公绍（宋代）

看龙舟。看龙舟。两堤未斗水悠悠。一片笙歌催闹晚，忽然鼓棹起中流。
依韵走笔和答徐无畏见招
强至（宋代）

忆初识面越庠时，馀教尝蒙觉后知。
早念儿童能刻赋，晚逢夫后许言诗。
从容江介心方壮，蹭蹬京华鬓已衰。
道旧不须亲握手，满篇往事略无违。
宫词
杨皇后（宋代）

兰径香销玉辇踪，梨花不肯负春风。
绿窗深锁会人见，自碾硃砂养守宫。
送张宗道崇班自颍徙秦不乐于行
刘敞（宋代）

宛马来东道，燕鸿起南飞。适时必有遇，去远不独迷。

左揽繁弱必，右拂青萍辉。笑作千里别，出门亦依依。

人生何新故，行道情有违。勉率歌清风，以慰君永怀。
陪冯使君游六首。钓罾潭
贯休（唐代）

境静江清无事时，红旌画鹢动渔矶。心期只是行春去，

日暮还应待鹤归。风破绮霞山寺出，人歌白雪岛花飞。

自怜亦在仙舟上，玉浪翻翻溅草衣。
李簿家有侍儿妙丽善歌舞诸人惜其死为赋诗予亦赋二首 其一
谢薖（宋代）

草头朝泣露漙漙，樵歌暮归丘陇寒。当时座上客半醉，琵琶不许近帘弹。
赠云阴将陈中准
陈梦雷（清代）

铜柱天南喜奏功，承恩飞将出云中。却移浙水平潮弩，重试燕云饮羽弓。

画角晓催龙首月，牙旗秋卷雁门风。黄花岭外烽长静，缓带轻裘好射熊。
过扶风精舍旧居，简朝宗、巨川兄弟
韦应物（唐代）

佛刹出高树，晨光闾井中。年深念陈迹，迨此独忡忡。

零落逢故老，寂寥悲草虫。旧宇多改构，幽篁延本丛。

栖止事如昨，芳时去已空。佳人亦携手，再往今不同。

新文聊感旧，想子意无穷。
句
寇准（宋代）

冬叶扶疏碧繖团，溪山环郭莫穷端。
次辅元韵
吕陶（宋代）

山岚秾秀望中青，路转松阴步步迎。十里晴郊供野意，万家和气发欢声。

春台不觉残春景，乐国偏知众乐情。公向蜀人深有意，更怜风物暂閒行。
蓦山溪 赠刘七翁
王处一（金朝）

清心静坐，自是天加护。处处鬼神钦，复感仙贤救助。善星罗罩，黑部绝尸各，常快乐，永安闲，千载成遭遇。心香不断，丹恳重敷露。目下显嘉祥，贵子贤孙云聚。若还回首，别有好生涯，清养浩，静颐神，决得
颂古七十六首 其四十八
释士圭（宋代）

寒时寒，热时热，无寒暑处天然别。绵州附子汉州姜，打刀须是邠州铁。

洞山老子不瞒人，亲传当面藏身诀。
听雨
胡仲参（宋代）

听尽灯前细雨声，声声总是别离情。
何时断得闲烦恼，一任芭蕉滴到明。
申国太师吕公晦叔挽词三首 其二
范纯仁（宋代）

仪物罗西甸，恩荣葬上公。悠扬蒿里日，惨淡柏城风。

河岳收英气，旂常纪茂功。传家多令子，将复继遗忠。
送郑明府贬岭南
司空曙（唐代）

青枫江色晚，楚客独伤春。
共对一尊酒，相看万里人。
猜嫌成谪宦，正直不防身。
莫畏炎方久，年年雨露新。
孟门行
崔颢（唐代）

黄雀衔黄花，翩翩傍檐隙。本拟报君恩，如何反弹射。

金罍美酒满座春，平原爱才多众宾。满堂尽是忠义士，

何意得有谗谀人。谀言反覆那可道，能令君心不自保。

北园新栽桃李枝，根株未固何转移。成阴结实君自取，

若问傍人那得知。
饯送高大著出镇严陵
刘克庄（宋代）

抗疏鸣阳易，翻身出昼难。
无家归蜀道，有敕管严滩。
席藁臣言戆，分茅圣度宽。
空令同馆士，极目认帆竿。
谢太守惠茶
葛胜仲（宋代）

林亭冻卉未芳华，已享先春正焙芽。活火急呼汤饼客，缄囊来自使君家。

破看鲜馥欺瑶草，煮验漂浮漾枣花。不预头纲评四品，恍惊流落滞天涯。
巢父洗耳图
郑思肖（宋代）

万事喧喧杂响中，细参巢父意无穷。须还半掬溪边水，方始教君耳不聋。
代琵琶弟子谢女师曹供奉寄新调弄谱
白居易（唐代）

琵琶师在九重城，忽得书来喜且惊。一纸展看非旧谱，

四弦翻出是新声。蕤宾掩抑娇多怨，散水玲珑峭更清。

珠颗泪沾金捍拨，红妆弟子不胜情。
满庭芳 疏花在门，明月满地，秋声飒然，愁绪迸集，因赋此解
陈祖绶（清代）

露重蟾寒，风高雁只，静夜犹眷孤芳。一枝花瘦，难舍是秋光。

偷觑嫦娥宝镜，怜青女、同照飞霜。江乡里，提鸥挈鹭，晚棹歇渔榔。

愁长。千万户，敲残砧杵，梦在辽阳。忽胡筑亘动，走马仓皇。

惹起冷蛩声诉，灯剔处、无限凄凉。相思苦，天涯焰火，何地奏霓裳。
蓬莱阁观海
季芝昌（清代）

斗室不悬五岳图，尺水不容万斛橹。半生劳劳走尘土，眼界局促心郁纡。

我家恰送江入海，一角未许窥全模。今朝放眼向海若，浮天际地无方隅。

晴光照耀闪金碧，大竹小竹擎盘珠。老龙翻鳞起骤雨，沙门杳霭云模糊。

晨霞暮烟各殊状，百怪变化才须臾。东连朝鲜北辽沈，浪舶点点飞鹥凫。

奇观如此得未有，径思饱泛十幅蒲。徒夸蜃市小楼阁，如以蠡测良区区。

天风吹我登三壶，玉扃金阙神仙都。琴声乍听伯牙弄，锦样艳说鲛人铺。

袖中携石偶然耳，至今文采祠髯苏。矶头问取钓鳌客，不知入网谁珊瑚。
次韵和石学士见寄十首
宋庠（宋代）

荣路徘徊力已疲，保全恩惠剧春熙。
须知散栎无庸日，方到群材构厦时。
金山寺
王令（宋代）

万顷清江浸碧山，乾坤都向此中宽。
楼台影落鱼龙骇，钟磬声来水石寒。
日暮海门飞白鸟，潮回瓜步见黄滩。
当时户外风波恶，只得高僧静处看。
偈颂一百六十首
释宗杲（宋代）

针锋头上透天关，著意忘怀两不堪。
直下早逾千万劫，即今成佛未同参。
鹿耳门即事 其六
陈梦林（清代）

刀劫火轮万象凋，黑风红雨又漂摇。才看肆赦衔丹凤，怨听蠲租下九霄。

疮病人扶村灶冷，拊循力尽长官憔。转移薄俗从今日，只在先皇十六条。
西江月（再作）
洪适（宋代）

席上酒杯难减，鼎中药味频加。老人争得脸如霞。镜里衰容人怕。

檐溜尽成冰柱，前村变却梅花。琼瑶破碎为行车。冻雀盈枝堪画。
林省吾挽辞
王柏（宋代）

羌若人兮大带而深衣，张拱徐趋兮俨乎其若思。
动有则兮神定，澹无欲兮心夷。
便儇嵚{上山下戏}之纷吾前兮，醢鸡起灭。
忠信传习之省吾躬兮，圣贤我师。
伊春阳之冉冉兮，生意方懋。
何雪霜之不仁兮，荃兰遽萎。
搴三后之纯英兮，时不而荣瘁。
抱太极而永归兮，哀与我之其谁。
云沈沈兮凄巘，风稜稜兮断澌。
长田长田兮，寂寂永夜。
畅旨独立兮，千古名垂。
醉落魄（述怀）
苏轼（宋代）

醉醒醒醉。凭君会取这滋味。浓斟琥珀香浮蚁。一到愁肠，别有阳春意。

须将幕席为天地。歌前起舞花前睡。从他落魄陶陶里。犹胜醒醒，惹得闲憔悴。
水调歌头（和李泰发尚书泊舟严陵）
刘一止（宋代）

千古严陵濑，清夜月荒凉。水明沙净，波面一叶弄孤光。北望旄头天际，杀气遥昏楚甸，云树失青苍。愁绝未归客，衰鬓点吴霜。

听江边，鸣宝瑟，想英皇。骑鲸仙裔，高韵清绝胜风篁。醉入无何境界，却笑昔人底事，远慕白云乡。不见咸阳道，烟草茂陵荒。
田里间见荷花
韩淲（宋代）

避暑暑复至，乘凉凉未来。平生欲快意，命也何疑哉。

驾言田里间，薰风动蒿莱。小池其谁家，亦有荷花开。
广信道中留别故人二首 其二
俞德邻（宋代）

天涯沦落偶相逢，路转灵溪事又空。从此万山并万水，暮云飞处望江东。
挽吴公祥承事诗
虞俦（宋代）

故国衣冠后，传家礼法尊。
击鲜更下舍，容驷闶高门。
河润金挥橐，风流酒满樽。
平生阴德事，五世眼中孙。
题小鸾所居疏香阁（三首） 次季女琼章韵
沈宛君（明代）

几点催花雨，疏疏入画楼。
推帘望远墅，烂锦盈汀洲。
昨夜碧桃树，凝云缀不流。
朝来庭草色，挹取暗香浮。
飞琼方十五，吹笙未解愁。
次第芳菲节，清吟知未休。
英烈夫人
潘牥（宋代）

淮海艳姬毛惜惜，蛾眉有此万人英。
恨无匕首学秦女，向使裹头真杲卿。
玉骨花颜城下土，冰魂雪魄史间名。
古今无限要金者，歌舞筵中过一生。
自太湖县至宿松县境
褚廷璋（清代）

乍入松滋雨似油，小姑想像髻光浮。秋云万本枫香驿，野水三篙桑落洲。

官冷漫劳双弩候，主贤虚借八行酬。明晨吴楚分南北，灊皖龙眠是旧游。
戏题林灵素书像
佚名（宋代）

当日先生在市尘，世人那识是真仙。
只因学得飞升后，难犬随也上天。
登安溪莲莱山谢雨
陈宓（宋代）

我来两月值冬晴，多谢灵明答寸诚。
一瓣净香犹未染，留得琼英盖短垣。
感春
白居易（唐代）

老思不禁春，风光照眼新。花房红鸟觜，池浪碧鱼鳞。

倚棹谁为伴，持杯自问身。心情多少在，六十二三人。
从人觅墨梅
裘万顷（宋代）

熏炉束诗魂，茗碗驱睡思。
掩关寂无营，翰墨自娱戏。
山寒溪正清，月澹雪初霁。
横斜两三枝，见说可人意。
天机如胸中，出手特余事。
何时翦冰纨，来对病居士。
秋海棠
僧鉴（清代）

红甲垂垂白露姿，薜萝墙下最堪宜。不教鹦鹉呼肥婢，肯与莲堪作侍儿。

几处闭门秋雨后，何人立月晚香时。愁肠欲断非关汝，续命无烦叶底丝。
残句：
王禹偁（宋代）

且留重戴士风多。
严从礼折送牡丹且副以诗次韵
赵蕃（宋代）

几日云昏病亦昏，问春咫尺负名园。
两枝何自落书几，一笑为之开酒尊。
怪底江南新种得，未饶洛下旧名喧。
不然故有栽培力，能使芳根学返魂。
送方巨山
南康士人（宋代）

秋崖秋壑两般秋，湖广江东事不侔。
直到南康论体统，江西自隔两三州。
挽杨真州母夫人二首 其一
刘宰（宋代）

江头千骑肃传呼，五马东来侍板舆。剩欲平反供母笑，不妨宽大奉君书。

凝香堂上荣何限，戏綵图中画不如。底事乘鸾天上去，固教遗恨满乡闾。
拟香奁八咏 其七 月奁匀面
贝琼（元代）

新妆自时世，宝镜拂尘埃。妒雪重施粉，看花莫近台。

春风玉树重，秋水白莲开。瘦怯空光照，娇怜颜色回。

初酣妃子酒，更点寿阳梅。有约西园会，邻娃不用催。
送客
方岳（宋代）

瘦马孤征雪满衣，山长谁不念庭闱。
灯寒竹屋无人共，月到梅花有梦归。
抵掌相逢连夕语，转头顿党十年非。
武夷人老君行矣，莫待墨池春浪肥。
送刘改这二首
王居安（宋代）

不识刘郎莫便语，酒酣耳热未全疏。
士当穷困能无慊，我自斟量愧不如。
横槊赋诗俱有分，轻裘缓带特其馀。
当今四野无尘土，宜有奇才在草庐。
冬初出游二首 其一
陆游（宋代）

风声如雨晓飕飗，万叶丹枫满瓦沟。西望牛头三十里，一枝柔橹作闲游。
广陵茱萸湾怀古
张萱（明代）

茱萸湾头芦荻花，秋风高日蒸红霞。夜深打鼓负盐去，平潮轧轧鸣归艖。

竹西歌吹杳何许，垂杨两岸黯不语。一声江笛叫江楼，㗲断寒云不知处。
缘识
宋太宗（宋代）

栖真大道於南北，清净之间求爱力，
坚持雅志穷诸识。寻常如观在眼前，
唯仰三光无蹔息。忧念苍生不暇食，
自挫周遮尝反侧。
游仙词三十三首
王镃（宋代）

珊瑚老树百花开，玉色灵泉滴翠崖。
弹罢瑶琴黄鹤至，紫泥湿透藕丝鞋。
八月二十日与馆中同舍游西湖作
葛立方（宋代）

下马冷泉亭，懿此丹壑幽。
泓澄粲玉砾，半亩如泼油。
岩{左山右幼}起三板，轰雷溅涛头。
向来澄止面，怒沫喧山丘。
莫作动静观，止性元不流。
睡起
葛绍体（宋代）

西风搅雨十分秋，谁驾秋涛汗漫游。
日午小窗初睡起，一回魂梦到沧州。
奉和御制读前汉书 其二
夏竦（宋代）

子房天授汉，不战道尤尊。秘法盈编受，危机借箸论。

避封昭止足，辟谷厌尘喧。莫讶萧规茂，从容有绪言。
送直讲吴殿丞宰巩县
王安石（宋代）

青嵩碧洛曾游地，墨绶铜章忽在身。
拥马尚多畿甸雪，随衣无复禁城尘。
古来学问须行己，此去风流定慰人。
更忆少陵诗上语，知君不负巩梅春。
隐直感秋思南游予欲北还未得
刘敞（宋代）

枥马常嘶北，边鸿却愿南。一时秋气感，两地物情谙。

俗怪玄尚白，自疑青出蓝。何当鹿门隐，数就德公谈。
赵忠定
岳珂（宋代）

真宰之出，维天降才。既玉于成，勋名九垓。山川出云，时雨必至。

道之将行，公揭魁瑞。问学已正，渊源已充。险夷一涂，奚有于躬。

绍熙季年，国势𣕕杌。手扶重轮，公为时出。屹若九鼎，不震不摇。

公秉国成，端委以朝。拔茅斯征，苞桑斯戒。匪兕之时，乘否于泰。

有棐至诚，云开于衡。顾不能排，噂𠴲背憎。公能者天，岂曰臧氏。

汗青万年，则有公议。我昔龀齿，拜公江干。公顾而奇，信乎庭兰。

三十八年，始得遗帖。忧边谨微，抑寓相业。字端而庄，德谦而光。

于閒暇时，宪型四方。书藏在奁，百世如对。尚想公仪，洒扫进退。
浣溪沙
周紫芝（宋代）

欲醉江梅兴未休。待篘春瓮洗春愁。不成欢绪却成羞。

天意若春花似雪，客情宁恨鬓如秋。趁他何逊在扬州。
送沙彦文架阁分题得西山
黄溍（元代）

忆昔寒江破浪归，西山回首落烟霏。忍逢朝士登舟去，如望仙人拔宅飞。

游戏何妨依绿水，追趋早已到黄扉。公馀若过滕王阁，为捲朱帘挹翠微。
春日
李之仪（宋代）

芊芊芳草望中迷，传火楼台丽日西。飞絮轻翻遮柳陌，落花乱点暗桃溪。

琉璃波净沈鱼藻，玳瑁帘疏阻燕泥。百五良辰最葱茜，绿阴行马过莺啼。
自勉四首 其四
陆游（宋代）

归老宁常逸，时时学荷锄。室虽无长物，圃尚有馀蔬。

壮志诚衰矣，贫居亦晏如。为农当世业，安用筑门闾。
伏承侍郎使君垂示所与少傅国公唱酬西湖佳句谨次高韵聊发一笑 其一
朱熹（宋代）

百年地辟有奇功，创见犹惊鹤发翁。共喜安车迎国老，更传佳句走邮童。

闲来且看潮头入，乐事宁忧酒盏空。会见台星与卿月，交光齐照广寒宫。
六曹长贰观潮予以入直不预晡时大雷雨走笔戏
周必大（宋代）

雷轰万鼓勒潮回，无复亭前雪作堆。
应为尚书悭且涩，盲风怪雨一时来。
寄徐师利 其二
释守卓（宋代）

迹在世途心了了，两全方显丈夫儿。八风尽入遮那境，秘诀何劳问祖师。
和柯狮山大参山中十二景 其十 槐砌午阴
黄衷（明代）

草堂曾咏古楸凉，几席频随野老忙。何似面槐传胜事，主人名位近丞郎。
奉同尤延之提举庐山杂咏十四篇 其十二 温汤
朱熹（宋代）

连山西南来，中断还崛起。干霄几千仞，据地三百里。

飞峰上灵秀，众壑下清美。逮兹势力穷，犹能出奇伟。

谁燃丹黄燄，爨此玉池水。客来争解带，万劫付一洗。

当年谢康乐，弦绝今已矣。水碧复流温，相思五湖里。
咏史上·王昭君
陈普（宋代）

宁胡名号正当时，且有安栖得哺儿。
胡草似人空好色，青青合为故阏氏。
五言出都
沈遘（宋代）

十年中都官，未审去宫阙。一朝使万里，驿骑催早发。

徘徊景阳使，瞻望未央闼。高城接浮云，佳气正蟠郁。

我马何迟迟，中情屡如失。王事戒靡盬，臣心敢它恤。

曷月还归哉，归期幸可必。
春夕偶作
赵湘（宋代）

一夕衡门独自开，雨阴深巷少尘埃。酒醒风傍池边起，坐久月从花上来。

何处夜歌初欲断，四邻春梦未知回。因思此兴无人共，时复孤吟步绿苔。
哭药寮先生
李洪（宋代）

先友凋零风义衰，绣衣躧履荷深知。
未乾荐墨俄闻谪，欲寄邮书忽报危。
赋就徒能感知己，樽前犹忆细论诗。
白珪一玷身难赎，痛哭须陈吊屈辞。
偈颂一百零二首 其九十九
释绍昙（宋代）

瑞岩彻骨穷，最苦冤憎会。厨无糁聚蝇，将何物分岁。

拟烹露地牛，催纳筋角反为忧。拟取凤凰髓，伤损太平祥瑞气。

拟吞栗棘蓬，塞断咽喉气不通。拟包铁酸馅，欠紫丝头难措办。

不如据见定，随家丰俭。泉𣂏圣井，盘簇灵芝，鲙缕绿云，饼翻剪月，饭后更煎茶一盏。
青玉案（凌歊台怀姑溪老人李端叔）
周紫芝（宋代）

青鞋忍踏江沙路。恨人已、骑鲸去。笔底骅骝谁与度。西州重到，可怜不见，华屋生存处。

秋江渺渺高台暮。满壁栖鸦醉时句。飞上金鸾人漫许。清歌低唱，小蛮犹在，空湿梨花雨。
曲洧怀先通问公因访遗集有感 其三
朱樟（清代）

雪窖魂消苏武年，残书分散洧川烟。白龟池上颓诗屋，谁更吴兴问赐田。
宋宗鲁七咏 其二 禾黍秋风
张宁（明代）

秋风村巷起，禾黍远依微。古道无人过，晴空有雁飞。

已堪酬岁事，应欲问寒衣。但得丰年乐，莼鲈慢忆归。
和褚县丞韵
李曾伯（宋代）

哦松之去争能诵，载月而归取甚廉。
诲掖尚我忘后进，典刑真甚愧前瞻。
新诗慰藉知三复，雅意勤渠示一谦。
原问閒中读书味，鱼熊何以得而兼。
春闺
文同（宋代）

枕带萦春思，窗纱漏晓光。蟏蛸伤远别，鶗鴂感流芳。

妆匣蒸残粉，薰炉试旧香。洞房灯烛外，只有梦悠扬。
九月八日游报本寺
虞俦（宋代）

诗翁怀抱十分秋，探借重阳作胜游。
莲社政须陶靖节，竹林未羡阮陈留。
逢僧应说无生话，顾我何如不击舟。
明日黄花须斗酒，莫将容易换凉州。
送师鲁倅庐城
陶安（明代）

金斗城坚淝水流，淮西重地控衿喉。屏星勤驾常侵晓，鬓雪新添独耐秋。

桥板照波飞骑远，弩台过雨老僧游。但令民物沾恩泽，田里熙然共解忧。
西江月·眉间交枝琥珀
侯善渊（元代）

眉间交枝琥珀，睛分脱质龙涎。鼎中烟袅彻禅天。一颗灵光出现。太上明兹玉象，如来证此金仙。清流异派本同源。悟理方知上善。
次韵和陈图南见喜权金部
韦骧（宋代）

绿槐经午转庭阴，投隙相过省闼深。且喜清谈共挥麈，莫嗟白发各盈簪。

邻曹暂幸联官乐，兼局那辞冗事侵。更辱高吟叙情旧，侑欢何必浊醪斟。
望月婆罗门引 为吹头管张解愁赋
王恽（元代）

秋怀索寞，悠悠心事野鸥边。几回崔九堂前。照眼故家风调，人物尚依然。按清商一曲，倾动华筵。新声巧翻。道且莫、诧贞元。爱煞珠绳银管，满意清圆。风花无梦，待回施、春光与少年。杜陵老、凄断邻船。
耳耳
柯芝（宋代）

耳耳非佳语，陆陆难为颜。
我生胡不淑，多戚长鲜欢。
摇落复已绿，春风满江干。
最灵起予兴，欲言骨肉酸。
园桑推为薪，桃李亦半残。
翘荛企晴燠，九室十更寒。
飞钱如美色，乃入贵者阑。
丘闾有谷卖，穿櫩朝无{左饣右亶}。
不售信蹙隐，徒手良抱叹。
宛转愒余息，沟壑分雨间。
吾辈正不免，遑暇卹彼瘝。
风木卷为侍御父题
徐溥（明代）

赞政居莲幕，承恩进柏台。竟违三釜养，徒抱百年哀。

古树庭中植，凉风天际来。飘萧殊未歇，虚枕梦初回。
依韵和王几道涂次杏花有感
梅尧臣（宋代）

马上逢丹杏，芳条拂眼过。
可怜荒径少，不道故园多。
艳萼黏红蜡，僊葩绉薄罗。
客心知易感，路远奈愁何。
答张彻（愈为四门博士时作张彻愈门下士又愈之从子婿）
韩愈（唐代）

辱赠不知报，我歌尔其聆。首叙始识面，次言后分形。

道途绵万里，日月垂十龄。浚郊避兵乱，睢岸连门停。

肝胆一古剑，波涛两浮萍。渍墨窜旧史，磨丹注前经。

义苑手秘宝，文堂耳惊霆。暄晨躡露舄，暑夕眠风棂。

结友子让抗，请师我惭丁。初味犹啖蔗，遂通斯建瓴。

搜奇日有富，嗜善心无宁。石梁平侹侹，沙水光泠泠。

乘枯摘野艳，沈细抽潜腥。游寺去陟巘，寻径返穿汀。

缘云竹竦竦，失路麻冥冥。淫潦忽翻野，平芜眇开溟。

防泄堑夜塞，惧冲城昼扃。及去事戎辔，相逢宴军伶。

觥秋纵兀兀，猎旦驰駉駉.从赋始分手，朝京忽同舲.

急时促暗棹，恋月留虚亭。毕事驱传马，安居守窗萤。

梅花灞水别，宫烛骊山醒。省选逮投足，乡宾尚摧翎。

尘祛又一掺，泪眦还双荧。洛邑得休告，华山穷绝陉。

倚岩睨海浪，引袖拂天星。日驾此回辖，金神所司刑。

泉绅拖修白，石剑攒高青。磴藓澾拳跼，梯飚飐伶俜。

悔狂已咋指，垂诫仍镌铭。峨豸忝备列，伏蒲愧分泾。

微诚慕横草，琐力摧撞筳.叠雪走商岭，飞波航洞庭。

下险疑堕井，守官类拘囹。荒餐茹獠蛊，幽梦感湘灵。

刺史肃蓍蔡，吏人沸蝗螟。点缀簿上字，趋跄閤前铃。

赖其饱山水，得以娱瞻听。紫树雕斐亹，碧流滴珑玲。

映波铺远锦，插地列长屏。愁狖酸骨死，怪花醉魂馨。

潜苞绛实坼，幽乳翠毛零。赦行五百里，月变三十蓂.

渐阶群振鹭，入学诲螟蛉。苹甘谢鸣鹿，罍满惭罄瓶。

冏冏抱瑚琏，飞飞联鶺鴒.鱼鬣欲脱背，虬光先照硎。

岂独出丑类，方当动朝廷。勤来得晤语，勿惮宿寒厅。
凤凰冈
胡式钰（清代）

高天初雨霁，草乱凤凰冈。远处人烟白，前溪木叶黄。

斜阳下凫雁，秋色入牛羊。不厌鸣蜩聒，游人向野塘。
嘉禾百咏 其七十 兜率寺
张尧同（宋代）

昔年池满地，今见屋耽耽。不结莲花界，龟鱼死未甘。
答嵇康诗四首 其二
嵇喜（魏晋）

君子体变通，否泰非常理。当流则蚁行，时逝则鹊起。

达者鉴通机，盛衰为衣里。列仙徇生命，松乔安足齿。

纵躯任世度，至人不私已。
送刘职方
王禹偁（宋代）

罢直出玉堂，诏授尚书郎。
朝佥假郡印，承乏来永阳。
喜开黄纸书，云替刘职方。
职方老状头，畴昔名擅场。
宦游三十载，寸进鸳鹭行。
未出六品班，须鬓已垂霜。
顾予新进生，遭时恣翱翔。
纶闱与内署，掌诰侍玉皇。
夜召赴浴殿，春游醉柏梁。
晚出银台门，朝服含天香。
为儒能到此，自道摩穹苍。
今年四十二，典郡清淮旁。
卧锦郎位正，腰金服色光。
见君深自愧，抚己庸何伤。
古人重交代，子孙不相忘。
西掖替左司，刘白形诗章。
况我忝翰林，而君列文昌。
待将官与氏，山寺题修篁。
共保不朽名，他年比甘棠。
升沉何足道，聚散安有常。
且当唱此诗，为君送离觞。
玉虚道院
朱鼎元（宋代）

山东舍宅为琳宇，公子超然趣不群。
帝足龟蛇交水火，将坛龙虎拥风云。
花阶昼静迎仙客，月殿香清礼老君。
何日投閒同采药，松边坐石许谁分。
山甫既别三日复得此诗追饯
刘克庄（宋代）

珍重吾儿记瞽言，献之玉帐及輶轩。
汉钳者众商多犯，秦税民深吏少恩。
监竹忍馋毋食笋，割葵轻手勿伤根。
乌衣子弟多佳者，莫遣诸贤笑后村。
虞美人（红木犀）
范成大（宋代）

谁将击碎珊瑚玉。装上交枝粟。恰如娇小万琼妃。涂罢额黄嫌恰、污燕支。

夜深未觉清香绝。风露落溶月。满身花景弄凄凉。无限月和风露、一齐香。
前汉门。毛延寿
周昙（唐代）

不拔金钗赂汉臣，徒嗟玉艳委胡尘。

能知货贿移妍丑，岂独丹青画美人。
贡院楼北新栽小松
吴武陵（唐代）

拂槛爱贞容，移根自远峰。已曾经草没，终不任苔封。

叶少初陵雪，鳞生欲化龙。乘春濯雨露，得地近垣墉。

逐吹香微动，含烟色渐浓。时回日月照，为谢小山松。
知音亭
郑元祐（元代）

亭院日长深复深，高山流水思愔愔。曲中别鹤啼清怨，树底薰愔养绿阴。

激楚忽闻机裂帛，怀人又见冶镕金。能言万籁无南郭，隐几形闲孰赏音？
三月七日按云陂庄还宿旧州寺怀松楸作
薛季宣（宋代）

不学老农稼，而为田舍翁。劬劳方轸虑，定集竟何功。

心恻焄蒿气，时寒疾甚风。年时尚坛祭，废绝意奚穷。
述怀三首
王炎（宋代）

百指久转食，一身今倦游。
事无非堕甑，心本是虚舟。
傥不尝艰阻，渠能寡悔尤。
管城虽解语，懒赋畔牢愁。
一齿动摇似不可复留有感
陆游（宋代）

晚境常忧豁可憎，苦留终不受丁宁。
主贫何恨客辞去，木老元知叶自零。
未害朵颐临肉俎，但妨叩齿读仙经。
从今有酒须勤买，莫学骚人要独醒。
题宾月轩
龚诩（明代）

悠悠轩中人，皎皎天上月。良宵忽邂逅，敬待两无亵。

素心期共明，雅质愿同洁。但求保终始，何暇计圆缺。

来亦不须迎，去亦不须别。淡交有馀情，莫与世人说。
颂古 其九十三
释道颜（宋代）

后园驴吃草，莫随言语讨。跳上蓦腰骑，来往长安道。
时贤明鉴裁
唐士耻（宋代）

时贤明鉴裁，鉴裁信奇欤。
识此希世宝，谓其僧区区。
未冠已溢声，贤书上宸庭。
不一而止足，竟压四海英。
直入九华招隐遁，化工尤物殊不吝。
文章光焰胜燃犀，远至牛渚{左火右属}无尽。
归来纪事满缣帛，却屑米盐繁密讯。
天公终不屈大器，称表直上几昼晋。
倚伏之机真叵测，庖丁全牛有余刃。
先生道大何所容，颜渊今用退为进。
一以涵养使莫折，一以淑我邦之俊。
然而鉴裁还合明，孔席未暖五鹗并。
此时庙谟正隐郁，驱屏尘翳须升平。
驱屏尘翳须升平，要当迅召文武卿。
时来时来乌可御，譬如南海云鹏程。
他年功业就，缣册传永久。
劣哉魏无知，仅此遮拙丑。
皇家褒举者，旷典华衮右。
寄刘三髦五首 其一
李昌祺（明代）

刘子穷经处，柴门野水滨。俗人那可到，往哲自相亲。

道在宁论命，家空不叹贫。幽栖如可遂，迟子结南邻。
吊前水部贾员外
张乔（唐代）

笼中江海禽，日夕有归心。魏阙长谣久，吴山独往深。

别时群木落，终处乱猿吟。李白坟前路，溪僧送入林。
比来东安以欢字十二韵别复翁继
方一夔（宋代）

我携无言子，东去颜不欢。故人日已远，嘿嘿寝与餐。

寄洪乐山日，冈峦涌涛澜。有时戏吟诗，音韵摇风滩。

朋侪相徵逐，歌笑杂悲叹。朝吴暮过楚，千里不惮难。

功成早敛退，骑鹤伴子安。下视地上友，俛首依江磐。

低飞不能起，俯借摩天翰。我老涉世患，衰懦心不湍。

从君上寥廓，永谢舆与鞍。归来不空手，玄圃收明玕。
题四时花鸟 其三 桂花白头
杨士奇（明代）

天香浮玉露，金色艳高秋。谁似双栖者，相依共白头。
送李屏山丞宝应
陈一松（明代）

十年彩笔意何涯，此日承恩鬓未华。佐政风流唐少府，行春湖上汉仙槎。

时艰民瘼堪垂涕，阀阅簪缨岂浪誇。正是枳林栖彩凤，飞腾还向帝王家。
赠李秀才顺之
叶适（宋代）

怒涨争茅竹，安流节斗门。行苗存水则，缩板护河源。

士李昔陈义，守奚能听言。便当生庙食，禾熟赛鸡豚。
换巢鸾凤
薛时雨（清代）

林下风流。谢铅华弗御，淡扫眉修。薰香欹被角，拜月挂帘钩。

风扶花片上红楼。彩鸾不来，云天寄愁。春老矣，又消得、隔年人瘦。

僝僽。閒恨逗。密绪痴情，往事空回首。梦稳鸦惊，媒良鸩妒，此错前生铸就。

新制齐纨扇盈盈，障尘生怕纤埃受。冰雪心，倚妆台，一镜孤守。
金陵哭外舅叶六桐先生 其二
黄宗羲（清代）

人传星陨日，正是月亏时。流水秦淮咽，黄花篱落衰。

编文后死责，税服礼经疑。泪入三泉下，寒风莫浪吹。
送罗殿元伦复京
陈钧（元代）

朝擢龙头第一人，除书夕捧下南闽。荆州幸识非常士，宣室翻思放逐臣。

视草每寻宫烛夜，看花重醉御林春。祗今要路无榛棘，长策君门自在陈。
赞灵源和尚二首 其二
释守卓（宋代）

灵灵在源，昭昭而默。不汝不谁，奔南走北。同佛同魔，佛魔自或。

衲子之祸，偏见之贼。跛跛挈挈兮我师无师，浑浑仑仑兮人识不识。

前三十年，拶破一拳。直至如今，虚空偪塞。
问信红梅二章
舒岳祥（宋代）

冻白千林须雪重，暖红一点着春多。
哑驴瘦策平皋去，如此风流奈老何。
伤春
朱淑真（宋代）

阁泪抛诗卷，无聊酒独亲。
客情方惜别，心事已伤春。
柳暗轻笼日，花飞半掩尘。
莺声惊蝶梦，唤起旧愁新。
薄了固保义写予真请赞
释正觉（宋代）

灵灵而真，默默而神。
眉毛低盖眼，鼻孔真欺唇。
千华上何须问佛，百草头自然有春。
一微尘里也来说法，三千界内不碍分身。
梅花
洪迈（宋代）

山深春未动，沙浅水欲冰。
玉梅於此时，靓妆略无朋。
露蕊欲的皪，月枝持鬅鬙。
俨如江汉女，可爱不可陵。
他年江南路，晓妆犯严凝。
寻香烟雨中，横斜插茅簦。
却数今几日，痴如秋后蝇。
北岭枝欲空，谁与扶一登。
聊分窥水影，依我照字灯。
坐使惜花梦，临风脚腾腾。
昔如梦中蝶，今学桑下僧。
了知菩提长，念起我何曾。
登黄榆马陵诸山是太行绝顶处·其二
李攀龙（明代）

不尽寒云外，青峰落照多。
秋阴生大卤，木叶下滹沱。
巨壑藏风雨，飞梁挂薜萝。
重关三辅地，跃马意如何。
白下遣怀
吴贻咏（清代）

飞絮飞花又一年，莫愁湖上草如烟。长亭送客青山近，短鬓伤如白日眠。

天际雁鸿迟锦字，闺中儿女卜金钱。秦淮十里盈盈水，错唤枞阳渡口船。
送余解元再往吴中
韩淲（宋代）

西湖浙右多佳士，为我春风各寄声。睡阁有閒当领略，癯庵因过试经行。

终年离索非人事，它日相思不世情。更是吴王旧池馆，桃红李白草初生。
赠河阳李大夫（李芃，河阳节度使）
韩愈（唐代）

四海失巢穴，两都困尘埃。感恩由未报，惆怅空一来。

裘破气不暖，马羸鸣且哀。主人情更重，空使剑锋摧。
题栟榈寺
佘翔（明代）

礼佛寻龙藏，逢僧入虎溪。诸天空色相，双树是菩提。

拂麈花初散，摊经日未西。白莲堪结社，临去独留题。
和仲固春日村居即事十二绝
胡寅（宋代）

旧花一一斩新春，慰荐经行自在身。
且使缓开常照眼，莫教轻堕恐伤神。
翠微峰
陈岩（宋代）

岚气阴阴浅色山，更分黛墨染松关。
喷云泄雾空濛外，湿翠冷沾襟袖间。
送子容二首 其二
刘挚（宋代）

倾都冠盖拥西圻，一节移归四牡驰。魏阙云烟天近处，隋河冰雪岁穷时。

行藏粗识贤人志，疲拙难当国士知。妄欲与公论异日，区区何用召棠诗。
闻莺
梅尧臣（宋代）

最好声音最好听，似调歌舌更叮咛。
高枝抛过低枝立，金羽修眉墨染翎。
诈者吟
邵雍（宋代）

诈者固疑人，天下尽行诈。
不信天下人，其间无真话。
送婺州通判徐殿丞
梅尧臣（宋代）

疾湍怒蛟龙，不畏东风逆。
沄沄奔长淮，千里在咫尺。
辞梁始及晨，过宋尚未夕。
南州岂难到，何处淹行迹。
泰兴道本上人少时颇留意诗律已而遍历诸方卒
仲并（宋代）

芒鞋亦良苦，歧路不曾休。
句律可青眼，宗风已白头。
舌端频自味，心外更何求。
欲寄明年信，温州定越州。
京师晓发别诸同年
许炯（明代）

几回衣染禁城尘，万树花怜上苑春。驴背风沙京国泪，梦中儿苑故园身。

厌闻萧寺鸡声早，又见砖河柳色新。滚滚同游俱不贱，年年尊酒送归人。
皇太妃合春帖子五首
苏颂（宋代）

天下太平今有象，宫中行乐但迎新。
万年枝上看春色，三素云中望玉宸。
爱性
释文珦（宋代）

爱性畏讙呶，云深一径茅。
了无徒属累，唯结鹿麋交。
灌木由来古，修篁亦渐苞。
终然声利表，颇若类由巢。
馆中有古墓缪姓官御史吊之以诗二首 其二
周馨桂（清代）

修竹夜明新月色，古槐秋带旧霜威。清时后死公知否，一室琴书得暂依。
送韩司业
萨都剌（元代）

杨花落尽梅子青，丹阳酒满双玉瓶。使君买舟渡江去，落日玉玉波溟溟。

先生抱才登馆阁，东壁文采光龙廷。自怜落日江湖上，为言纵迹如云萍。
东西正阳献捷和傅山父凯歌韵
李曾伯（宋代）

一从授钺俾来旬，却敌无谋效不神。
士用命焉何有力，臣今老不不如人。
谁能河北平三晋，犹虑关中启一秦。
留取功名待来者，归欤抗疏告严宸。
临贺别驾李子西同年寄五字诗以杜句君随丞相后为韵和以谢焉五首 其五
杨万里（宋代）

买山艺花竹，长恐落人后。不见竹林人，山王非俎豆。

市门能几许，掉臂日奔凑。迟子来朝天，商略陈薄陋。
家书至却寄 其一
郑孝胥（清代）

书来意万千，隔此纸一重。持剪手自发，尚恐读易穷。

向来喜夜书，灯花剔幢幢。墨淡字断续，体势殊未工。

实亦无所语，但道无恙侬。欲知许时事，丁宁寻欢悰。

生理本可笑，日对蓬发僮。甚思逐春游，出门成孤踪。

正月月圆时，斜街鼓鼕鼕。二月月圆时，我在官学中。

诗就还独吟，书史颇亦攻。署中时来云，某日当趋公。

赁车便应去，车声何玲珑。友朋有几人，旬馀或相逢。

笑谈破无俚，神情总悤悤。说归渐可厌，画饼饥岂充。

回头看庭树，谁能送飞鸿？
张荃翁赴浦江丞而丧耦唁荃翁谢穫轩见寄 其一
释居简（宋代）

蓝田厅壁记，又向浦江镌。棋垒须延敌，吟疆旋拓边。

镜空鸾独舞，幌冷鹤先眠。八咏弦难续，麒麟角可煎。
县斋秋怀
程公许（宋代）

古人日以远，古心谁与共。
陈编如有觌，整袂神自竦。
书短疲众喧，夜永息群动。
赖此一炷膏，假我数行诵。
古今费探讨，心力老宾送。
世味久已空，余业此偏重。
岁晚偿得间，只愿收册拥。
送僧见孟侍郎
释普岩（宋代）

三秋月冷半山云，来谒维摩必有因。
特见岭梅开一朵，也应知道不干春。
紫宸殿正旦教坊词致语口号
苏轼（宋代）

臣闻行夏之时，正莫加于人统；
采周之旧，王方在於镐京。
惟吉月之布和，休庶工而未作。
使华远集，邻好交修。
萃簪笏於九门，来车书於门里。
将兴嗣岁，以乐太平。
恭惟皇帝陛下，躬履至仁，
诞膺眷命。法天地四时之运，
民日用而不知；传祖宗六圣之心，
我无为而自化。九德咸事，
三年有成。始御八音之和，
以临元日之会。人神相庆，
夷夏来同。臣等忝与贱工，
得亲壮观。知舆情之愿颂，
顾盛德之难形。不度荒芜，
敢进口号。九霄清跸一声雷，
万物欣荣意已开。晓日自随天仗出，
春风不待斗杓回。行看菖叶催耕籍，
共喜椒花映寿杯。欲识太平全盛事，
振振鵷鹭满云台。
拟咏贫士七首
方回（元代）

周公昔下士，一饭不遑餐。
四海颂声作，白屋无复寒。
三家柄鱼国，阳虎盗屿璠。
曾原二三子，忍饥依杏坛。
士当察时命，固穷心所安。
何至挟长铗，特为无鱼弹。
偈颂一百二十三首
释崇岳（宋代）

雪雪，明明漏泄。
枯木开花，虚空迸裂。
无位真人彻骨寒，灯笼露柱眉毛结。
忽然晴，没可说，
齐贺丰年好时节。
夜泊
严羽（宋代）

夜闻估客送将归，葭菼萧条月色微。万里江湖何处极，孤舟鸿雁自相依。

杯抛黄菊乾赊酒，城掩清砧罢捣衣。不奈此时心断绝，长沙南去故人稀。
春日
利登（宋代）

幽偏无一事，终日白长哦。
课仆锄荒圃，邀人补断蓑。
为贫沽酒少，因病着衣多。
昨夜冈头雨，春风生绿波。
骊山除夕对雪呈卢明府二首 其二
林大春（明代）

雪意连西岳，空濛满上林。年华兼日暮，天意与冬深。

暗隐珠宫色，寒流玉树音。阳春自同调，应入郢人吟。
次韵安国读楚东酬唱集
王十朋（宋代）

麾把江湖遇列仙，赓酬篇什满鄱川。窦家兄弟联珠日，庐阜峰峦夕照天。

三郡美名俱赫赫，一台遗墨尚鲜鲜。紫微妙语题诗后，光艳真能照简编。
晚年偶吟 其二
杨士芳（清代）

年几八十复何求，寡过无能暗自羞。亲友邀吾行善事，前愆可补免生愁。
送湛挺之提干自武陵迎侍于侯官兼寄铅山尉曹
赵蕃（宋代）

未历番君国，先乘汭口船。
春波元甚驶，顺水岂劳牵。
我去殆同适，公行真若仙。
壶头虽不远，不见马文渊。
云谷杂诗十二首 其十 宴坐
朱熹（宋代）

登山思无穷，临水心未厌。沉痾何当平，膏肓今自砭。

默坐秋堂空，遐观靡馀念。